recursal/SuperWikiNEXT-32B huggingface dataset:
**Džeimss Mūrs Hanhems** (angļu: *James Moore Hanham*; 1840. gada 4. janvāris Vūdvilla — 1923. gada 30. decembris Ņujorka) bija ASV šahists.

Biogrāfija
----------

Amerikas pilsoņu karā piedalījies "Ziemeļu" pusē un kļuvis par ASV armijas majoru. Pēc kara apmeties Manhatanā, kur izveidojies par vienu no vadošajiem Ņujorkas šahistiem. No 1884. līdz 1899. gadam spēlējis vairākos ASV šaha turnīros. 1885. gadā Manhatanas šaha kluba čempionātā bijis otrais aiz Jūdžīna Delmara. 1888. gadā Sinsinati dalījis 2.-3. vietu ASV šaha asociācijas turnīrā (uzvarējis Džeksons Šovalters). 1891. gadā Leksingtonā izcīnījis 3. vietu ASV šaha asociācijas turnīrā aiz uzvarētājiem Džeksona Šovaltera un Viljama Poloka. 1886. gadā piedalījies starptautiskajos šaha turnīros Londonā un Notingemā, taču abas reizes palicis turnīra tabulas lejasdaļā. 1889. gadā Ņujorkā 6. ASV šaha kongresā palicis 16. vietā (uzvarējuši Makss Veiss un Mihails Čigorins). 1891. gadā uzvarējis Ņujorkas šaha asociācijas čempionātā un mačā pieveicis Emilu Kemeni ar 5:4. 1893. gadā Ņujorkas šaha kluba 1. čempionātā dalījis 8.-9. vietu (uzvarējis Harijs Pilsberijs). 1894. gadā Ņujorkas šaha kluba 2. čempionātā dalījis 7.-9. vietu (uzvarējis Vilhelms Steinics).

Savas nāves brīdī bijis vecākais no toreiz dzīvojošiem ASV šaha meistariem. Mūsdienās pazīstams pēc viņa vārdā nosauktā šaha atklātņu varianta Filidora aizsardzībā — 1. e4 e5 2. Zf3 d6 3. d4 Zd7.

Atsauces
--------

1. ↑  «The Sixth American Chess Congress». Arhivēts no oriģināla, laiks: 2016. gada 8. jūnijā. Skatīts: 2017. gada 17. janvārī.
2. ↑  1st City Chess Club Tournament (1893)
3. ↑  2nd City Chess Club Tournament (1894)
4. ↑  C41: Philidor, Hanham variation

Ārējās saites
-------------

* Šahista profils chessgames.com mājaslapā (angliski)
* Šahista profils 365chess.com mājaslapā (angliski)
**Šetlendas salas** (angļu: *Shetland Islands*) vai **Šetlenda** (*Shetland*) ir arhipelāgs Atlantijas okeānā, Skotijas ziemeļaustrumu piekrastē. Tās ir daļa no Britu salām, viens no 32 Skotijas pašvaldību apgabaliem.

Kopējā Šetlendas salu grupas platība ir 1466 kvadrātkilometri un tā sastāv no aptuveni trīssimt salām un šērām, no kurām apdzīvotas ir tikai sešpadsmit. Lielākās salas ir Meinlenda (967 km²), Jella un Unsta. Apdzīvotākā vieta un reizē Šetlendas salu administratīvais centrs ir Lērika.

Salu ainavai raksturīgi pauguraini līdzenumi, augstienes līdz 450 metriem. Galvenās nodarbošanās ir aitkopība, zvejniecība. No šejienes nāk arī Šetlandes ponijs. Kopš septiņdesmitajiem gadiem Šetlendas salu apkārtnē iegūst naftu.

Līdz 14. gadsimtam Šetlendas salas kolonizēja norvēģu vikingi, bet pēc iekšpolitiskām un ārpolitiskām neveiksmēm Norvēģijā, salas ieguva Skotija.

Skatīt arī
----------

* Dienvidšetlendas salas

Atsauces
--------

1. ↑  Pasaules zemes un tautas. Ģeogrāfijas vārdnīca. Rīga: 1978, Zvaigzne

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Šetlendas salas***.

Koordinātas: 60°18′14″N 1°16′08″W﻿ / ﻿60.3038°N 1.2689°W﻿ / 60.3038; -1.2689

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* VIAF: 125426049
* LCCN: n81097141
* GND: 4054745-0
* NKC: ge295716

 |

 |
**Unalaška** (angļu: *Unalaska Island*, aleutu: *Nawan-Alaxsxa*) ir ASV piederoša vulkāniska sala Klusā okeāna ziemeļos, Aleutu salu arhipelāga otra lielākā sala. Administratīvi pieder Amerikas Savienoto Valstu Aļaskas pavalstij. Unalaška ir apdzīvotākā no Aleutu salām, tās ziemeļos atrodas 1774. gadā dibinātā Unalaškas pilsētiņa, kas ar 4400 iedzīvotājiem ir arhipelāga lielākā apdzīvotā vieta.

Ģeogrāfija
----------

Sala izvietojusies Aleutu salu arhipelāga austrumos Foksu salu grupā starp Beringa jūru ziemeļos un Kluso okeānu dienvidos. Sala kalnaina, tās augstākais kalns ir aktīvais vulkāns Makušins 2036 m vjl. Salas krasti stipri izroboti ar daudziem līčiem un pussalām. Piekrastē vairākas mazākas saliņas, lielākā no kurām ir Sedanka.

Atsauces
--------

1. ↑  City of Unalaska. History

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Unalaška***.
* *Encyclopædia Britannica* raksts (angliski)

  


|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* VIAF: 315527420
* LCCN: sh90006129

 |

 |
**Heili Arseno** (*Hayley Arceneaux*, dzimusi 1991. gada 4. decembrī) ir ASV ārsta palīdze, kosmiskā tūriste. 2021. gadā viņa veica kosmisko lidojumu ar *Inspiration4*.

Biogrāfija
----------

Heili Arseno piedzima 1991. gada 4. decembrī Luiziānas štata Batonrūžā kadjēnu etniskās grupas ģimenē. Viņa bērnību pavadīja Svētās Frensisvillas pilsētā.

Desmit gadu vecumā Arseno kreisās kājas celim tika diagnosticēta osteosarkoma (kaulu vēzis). Viņas ģimene vērsās Svētā Jūdas bērnu pētniecības slimnīcā Memfisā, lai viņa saņemtu ārstēšanu un aprūpi. Sekoja 12 ķīmijterapijas cikli, ekstremitāšu saglabāšanas operācijas ar ceļa nomaiņu un titāna stieņa ievietošanu viņas kreisā augšstilba kaulā.

2014. gadā Heili Arseno absolvēja sieviešu katoļu Svētā Jāzepa akadēmiju Batonrūžā, iegūstot spāņu valodas diplomu.
Pašas pieredze viņu iedvesmoja palīdzēt citiem vēža slimniekiem, tāpēc Arseno iestājās Luiziānas Štata universitātē, kur 2016. gadā ieguva ārsta palīga diplomu.
Pēc tam viņa strādāja Sv. Jūdas slimnīcā par ārsta palīgu, palīdzot leikēmijas un limfomas slimniekiem.

2021. gada sākumā uzņēmējs Džereds Aizekmens nopirka četras apkalpes locekļu vietas kosmosa kuģi *Crew Dragon* misijā *Inspiration4*, lai savāktu ziedojumus 100 miljonu ASV dolāru apmērā Svētā Jūdas bērnu pētniecības slimnīcai Memfisā bērnu vēža izpētei. Vienu apkalpes vietu viņš atvēlēja Sv. Jūdas slimnīcas pārstāvim, un par to kļuva Arseno.

Heili Arseno kosmiskais lidojums sākās 2021. gada 16. septembrī, esot kosmosa kuģa *Inspiration4* galvenajam mediķim. Kopā ar viņu kosmosā devās Džereds Aizekmens, Šāna Proktore un Kristofers Sembroski. Šis bija pirmais orbitālais lidojums, kurā visi kosmosa kuģa apkalpes dalībnieki bija neprofesionāli kosmonauti. Nolaižamais aparāts uz Zemes atgriezās 18. septembrī, autonomā lidojumā pavadot nepilnas trīs dienas.

Kosmisko lidojumu kopsavilkums
------------------------------

| Kosmosa kuģis | Starts | Nolaišanās | Apkalpes biedri | Pozīcija | Ilgums | Piezīmes |
| --- | --- | --- | --- | --- | --- | --- |
| *Inspiration4* | 16.09.2021. | 18.09.2021. | Džereds AizekmensŠāna ProktoreKristofers Sembroski | Galvenais mediķis | 2 d 23 h 3 min | Autonoms lidojums |

Atsauces
--------

1. ↑  SpaceX announces first "free flyer" human spaceflight Eric Berger, arstechnica.com, 2021-02-02

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Heili Arseno***.
* Hayley Arceneaux, Baton Rouge native, to be first cancer survivor in space on SpaceX flight GEORGE MORRIS, theadvocate.com, (angliski)
* astronaut.ru (krieviski)
**Biotīns** jeb **vitamīns B7** ir ogļhidrātu, taukskābju un aminoskābju metabolisma koenzīms. Biotīns tiek saukts arī par **vitamīnu H** vai **koenzīmu R**. Biotīns ir plaši atrodams pārtikā, bet visaugstākā koncentrācija ir zemesriekstos, mangoldā u.c. zaļo lapu dārzeņos. Biotīna deficīts normāla uztura gadījumā sastopams reti. To atsevišķos gadījumos novēro pacientiem, kas uzturā lieto jēlas olas, jo tajās esošais avidīns tievajā zarnā biotīnu inaktivē un neļauj tam uzsūkties. Biotīna deficīta klīniskās biežākās izpausmes ir dermatīts, alopēcija un parestēzija. Biotīna samazināšanās organismā ir atrodama epileptiķiem, sportistiem, veciem cilvēkiem, kā arī cilvēkiem pēc kuņģa izņemšanas (gastrektomijas).

Atsauces
--------

1. ↑  Combs, Gerald F. Jr. (2008). The Vitamins: Fundamental Aspects in Nutrition and Health. San Diego: Elsevier, Inc. ISBN 978-0-12-183493-7.

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Biotīns***.
* *Encyclopædia Britannica* raksts (angliski)
* Krievijas Lielās enciklopēdijas raksts (krieviski)
* Enciklopēdijas *Krugosvet* raksts (krieviski)

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* LNB: 000328976
* LCCN: sh85014267
* GND: 4145654-3
* BNF: cb12266299x (data)
* NKC: ph318925

 |

 |
**Hegarda zirgs** jeb **Strobela zirgs** ir viena no šķirnēm, kas izveidota, lai atjaunotu tarpāna populāciju savvaļā. Redmondā, ASV 1960.
gados, tarpānu atjaunošanai, entuziasts Harijs Hegards sāka veidot jaunu šķirni. 

Šķirnes izveidei H.Hegards lietoja Ziemeļamerikas savvaļas mustangus un vietējo zemnieku darba zirgus. Pirms viņa nāves 1990. gadā zirgi jau bija ieguvuši tarpāniem raksturīgo augumu, uzbūvi un pāto krāsu. Hegarda zirgu krēpes daļēji stāv vertikāli. 1990. gadā Hegarda 20 zirgu saimi nopirka Leneta un Gordons Strobeli, kuri šodien turpina Hegarda iesākto darbu. Strobeli tāpat kā Hegards ir pārliecināti, ka mustangu asinīs rit tarpānu gēni. Ir zināms, ka mustangi ir spāņu konkistadoru savvaļā aizbēgušie zirgi, kā arī ir zināms, ka daļa spāņu atvesto zirgu bija tiešie pēcnācēji spāņu soraijai un Ībērijas primitīvajiem zirgiem, kas iespējams ir cēlušies no tarpāniem. Mustangu DNS izpēte liecina, ka dažu zirgu asinīs ir sastopams soraijas zirgu gēns. Strobeli, paplašinot Hegarda saimi, joprojām turpina atlasīt starp savvaļas mustangiem tādus zirgus, kas ir līdzīgi Eiropas tarpāniem. Zirgu bara nākotne ir ļoti nenoteikta, jo par tiem šobrīd rūpējas tikai dedzīgi entuziasti.

Atsauces
--------

1. ↑  «The Extinction Website - Species Info - Tarpan». Arhivēts no oriģināla, laiks: 2009. gada 13. janvārī. Skatīts: 2008. gada 9. jūlijā.

Ārējās saites
-------------

* 
* 
* 
*
**Pundurlamantīns** (*Trichechus pygmaeus*) ir saldūdenī dzīvojošs sirēnu kārtas (*Sirenia*) zīdītājs, kas pieder lamantīnu dzimtai (*Trichechidae*). Ne visi zinātnieki piekrīt hipotēzei, ka pundurlamantīns ir atsevišķa suga. Oficiālajos sarakstos pundurlamantīns netiek atzīts par jaunu sugu.

Pundurlamantīns dzīvo tikai Aripuanas upē Brazīlijā, kas ir Amazones pieteka. Upe ir sekla, ar strauju tecējumu. Marks van Rosmalens, kas uzskata, ka pundurlamantīns ir jauna suga, uzsver tieši šo atšķirību, jo Amazones lamantīnam patīk dziļāki un lēnāki ūdeņi. Arī augi atšķiras, kas aug lēnos ūdeņos un kas aug straujās straumēs.

Izskats un īpašības
-------------------

Pundurlamantīns ir apmēram 1,3 metrus garš un sver 60 kg. Tas ir vismazākais lamantīns visā sirēnu kārtā. Pundurlamantīna ādas krāsa ir ļoti tumša, bet tā vēders ir balts. Pat ja pundurlamantīns ir atsevišķa suga, tas ir atdalījies no Amazones lamantīna ne senāk kā pirms 485 000 gadiem. DNS pētījumos neparādās nekādas ģenētiskās atšķirības, tādēļ lielākā daļa zinātnieku uzskata, ka pundurlamantīns ir nenobriedis Amazones lamantīns. Tomēr Marks van Rosmalens apšauba šo hipotēzi, iebilstot, ka šāda izmēra Amazones lamantīns joprojām uzturas kopā ar māti, un tiek barots ar pienu. Mazulis nespētu iztikt tikai no ūdensaugiem un drīz vien nomirtu.

Atsauces
--------

1. 1 2  «Marc van Roosmalen, New Species, Dwarf Manatee, Amazon Association for the Preservation of Nature». Arhivēts no oriģināla, laiks: 2009. gada 23. februārī. Skatīts: 2009. gada 23. februārī.
2. 1 2  Interview with Marc van Roosmalen
3. ↑  Manatee Brain

Ārējās saites
-------------

* Trials of a Primatologist Archived 2009. gada 14. oktobrī, at the Portuguese Web Archive
* A new small manatee
* Multiple new species of large, living mammal Archived 2007. gada 18. jūlijā, *Wayback Machine* vietnē.
**Sirmija** (latīņu: *Sirmium*) bija ievērojama Senās Romas pilsēta, kas atradās Panonijā, Savas upes krastā. Mūsdienās šeit atrodas Serbijas pilsēta Sremska Mitrovica.

Pilsēta rakstos pirmoreiz minēta 4. gadsimtā pirms mūsu ēras. To apdzīvoja ilīrieši un ķelti. 1. gadsimtā p.m.ē. to iekaroja romieši un 102. gadā Sirmija kļuva par Lejaspanonijas provinces galvaspilsētu. 294. gadā Sirmija tika proklamēta par vienu no četrām Romas impērijas galvaspilsētām. Līdz ar kristietības ienākšanu, 3. gadsimtā Sirmija kļuva par bīskapijas centru. Šeit nostiprinājās kristietības ariānisma atzars. 4. gadsimtā Sirmijā notika 5 baznīcas koncili, lai vienotos par kompromisu starp ariānisma un Nīkajas novirziena piekritējiem. 4. gadsimtā Sirmiju ieņēma goti, vēlāk huņņi, tad ostgoti, gepidi, pēc tam bizantieši, līdz 582. gadā to pilnībā nopostīja avāri.

Sirmijā vai tās reģionā ir dzimuši 10 Romas imperatori, to starpā Decijs (201 — 251), Klaudijs II (214 – 270), Aureliāns (214/215 – 275), Probuss (230–235 – 282), Maksimiāns (ap 250 – 310), Konstantijs II (317 – 361). Pilsētā mēdza rezidēt Marks Aurēlijs, kas visticamāk šeit radījis savas "Meditācijas". Pēdējais apvienotās Romas imperators Teodosijs I (347 – 395) par imperatoru tika proklamēts Sirmijā.

Attēlu galerija
---------------

* Sirmijas maketsSirmijas makets
* Romiešu ķivere, atrasta pie Sirmijas, tagad Novisadas muzejāRomiešu ķivere, atrasta pie Sirmijas, tagad Novisadas muzejā

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Sirmija***.
* *Encyclopædia Britannica* raksts (angliski)

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* VIAF: 267016150
* LCCN: n85376154
* GND: 4101044-9

 |

 |
**Putnēdājzirnekļi** (*Mygalomorphae* — ‘ciršļveidīgie [zirnekļi]’) ir zirnekļu apakškārta (vai infrakārta). Fosilā veidā ir zināma no triasa. No augstākajiem zirnekļiem putnēdājzirnekļi atšķiras ar heliceru ortognatu uzbūvi: nadziņu posmi orientēti paralēli un sakļaujoties paliecas zem bazālā posma. Parasti putnēdājzirnekļi ir lielāki par augstākajiem zirnekļiem, kas tieši ir saistīts ar atšķirībām heliceru uzbūvē. Apdzīvo pārsvarā tropu teritorijas. Pārsvarā klejotāji vai uz kokiem mītošas sugas, dzīvo alās vai no tīmekļa izveidotās cauruļveidīgās mītnēs. Plašāk pazīstamie pārstāvji pieder putnuzirnekļu dzimtai (tarantuli), kas izraisa interesi kā eksotiskie mājdzīvnieki.

Labi redzamas dorsoventrāli orientētās heliceras (*Aname atra*)

Morfoloģija
-----------

Vēderiņš (opistosoma) ārēji nesegmentēts. Tīmekļa kārpiņas no divām līdz sešām izvietotas vēderiņa aizmugurējā daļā. Heliceras paraksiālas. Pedipalpu koksas ar vāji attīstītām žokļu plātnēm, bet biežāk ir bez tām. Plaušu maisi ir divi pāri. Acis, satuvinātas, atrodas galvkrūšu priekšējā malā. Mātīšu dzimumorgāni ir primitīvi.

Sistemātika
-----------

Putnēdājzirnekļus agrāk mēdza dalīt trijās grupās (*Nelipoda*, *Hypodemata* un *Pycnothelidae*). Mūsdienās zināms ap 20 dzimtām, un ir aprakstīts ap 2650 recento sugu.

* apakškārta putnēdājzirnekļi (*Mygalomorphae*)
	+ virsdzimta putnuzirnekļu virsdzimta (*Theraphosoidea*)
		- putnuzirnekļu dzimta (*Theraphosidae*)
		- *Paratropididae*
	+ virsdzimta *Atypoidea*
		- *Antrodiaetidae*
		- *Atypidae*
	+ virsdzimta *Barycheloidea*
		- *Barychelidae*
	+ virsdzimta *Ctenizoidea*
		- *Ctenizidae*
		- *Halonoproctidae*
		- *Stasimopidae*
	+ virsdzimta *Cyrtauchenioidea*
		- *Cyrtaucheniidae*
		- *Euctenizidae*
	+ virsdzimta *Dipluroidea*
		- *Dipluridae*
		- *Euagridae*
		- *Ischnothelidae*
		- *Microhexuridae*
	+ virsdzimta *Hexatheloidea*
		- *Hexathelidae*
	+ virsdzimta *Idiopoidea*
		- *Idiopidae*
	+ virsdzimta *Mecicobothrioidea*
		- *Mecicobothriidae*
		- *Microstigmatidae*
	+ virsdzimta *Migoidea*
		- *Actinopodidae*
		- *Migidae*
	+ virsdzimta *Nemesioidea*
		- *Anamidae*
		- *Bemmeridae*
		- *Entypesidae*
		- *Nemesiidae*
		- *Pycnothelidae*

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Putnēdājzirnekļi***.
* *Encyclopædia of Life* raksts (angliski)
Lietuvas Jūras spēku Griša klases korvete BALTOPS'93 laikā. Pirmo reizi Austrumeiropas valstis (Latvija, Lietuva, Igaunija, Polija un Krievija) tika uzaicinātas mācību nemilitārajā fāzē.
**BALTOPS** (**Bal**tic **Op**eration**s**) ir ikgadējās militārās mācības Baltijas jūrā un tai pieguļošajās valstīs, ko kopš 1971.gada rīko un apmaksā Savienoto Valstu Eiropas Flotes pavēlniecības komandieris.

BALTOPS uzdevums ir apmācīt šaušanu, kuģu uzpildīšanu gaitā, pretzemūdeņu darbību, mērķu uztveršanu, pavadīšanu un pārtveršanu, pretmīnu darbību, meklēšanu un glābšanu, jūrniecības iemaņas, embargo operācijas, kā arī izspēlēt reālās pasaules poteciālos draudus, krīzes un kuģošanas drošības scenārijus.

Kopš 1993.gada šīs mācības bija lielākais ieguldījums NATO programmai Partnerattiecības mieram, to mērķis bija veidot un stiprināt uzticēšanos starp NATO un bijušās PSRS ietekmes sfēras valstīm. Desmit dalībvalstis (Bulgārija, Čehija, Igaunija, Ungārija, Latvija, Lietuva, Polija, Rumānija, Slovākija un Slovēnija) kopš tā laika ir iestājušās NATO.

Atsauces
--------

1. ↑  «globalsecurity.org: Baltic Operations». Skatīts: 2008-09-28.
2. ↑  «Carrier Strike Group 12 Prepares for BALTOPS 2008». Skatīts: 2008-09-28.


|  |  |
| --- | --- |
|  | Vikikrātuvē par šo tēmu ir pieejami multivides faili. Skatīt: ***BALTOPS*** |
**BESM** (krievu: *БЭСМ*, saīsinājums no *Lielā (ātrdarbīgā) elektroniskā skaitļošanas mašīna*) bija PSRS skaitļošanas mašīnu sērija, kura paredzēta plaša uzdevumu loka risināšanai.

*БЭСМ-2* (1958)
---------------

Šī bija pirmā elektroniskā skaitļošanas mašīna *БЭСМ* sērijā, ko izstrādāja PSRS Zinātņu akadēmijas Precīzās mehānikas un skaitļošanas tehnikas institūts (*Институт точной механики и вычислительной техники*). Galvenie tehniskie parametri: 20 000 operāciju sekundē, 4 000 elektronisko lampu un 5 000 pusvadītāju diodes. Mašīnas tika ražotas laikā no 1958. līdz 1962. gadam. Pavisam saražoja 67 šādas mašīnas.

*БЭСМ-4* (1965)
---------------

*БЭСМ-4* mašīnas atšķiras ar savu ātrdarbību — 20 tūkstoši operāciju sekundē. Mašīna varēja strādāt arī ar attālinātiem objektiem caur telefonu sakaru kanāliem. Standarta konfigurācijā sakaru kanālu nebija. *БЭСМ-4* tika ražota no 1965. gada un pavisam saražoja 30 mašīnas. 

Priekš *БЭСМ-4* pastāvēja vismaz 3 dažādi kompilatori *Алгол-60* un *Fortran* programmēšanas valodām, vismaz 2 dažādi assembleri ar *Epsilon* valodu.

Modeļi, tehniskie parametri un konfigurācija
--------------------------------------------

Pirmie datori parādījās 1971. gadā. Tos ražoja rūpnīcās Kazaņā un Minskā. Pēdējās mašīnas tika ražotas 1998. gadā (*ЕС-1220*). Pavisam saražoja vairāk nekā 15 000 *ЕС ЭВМ* mašīnu.
Gandrīz visi šie projekti tika apturēti 1990. gadu sākumā pēc PSRS sabrukuma. Pēdējās ЕС sērijas mašīnas tika ražotas jau ar IBM licenci un aprīkojumu.

Visu šo datoru pamats bija plates 140 x 150 mm lielumā. Konstruktīvi šie datori bija kā lieli skapji, kuru augstums bija cilvēka augumā. Tiem bija arī perifērijas iekārtas — printeri, magnētisko lenšu datu nesēji un magnētiskie diski. 
Mašīnām bija konkrēts funkcionālo bloku sadalījums: procesora vieta, operatīvās atmiņas bloks u.c. 
Lai izvietotu visus šī datora blokus, bija vajadzīga atsevišķa telpa (vai pat vairākas telpas) ar kopējo platību vismaz 25 — 30 m2, bija vajadzīga arī īpaša grīda, lai būtu, kur likt visus kabeļus. Grīdā bija arī ventilācijas un dzesēšanas sistēmas. 

Kopumā galvenā datoru īpašība bija to ātrdarbība. Procesors veica no dažiem desmitiem tūkstošu līdz dažiem miljoniem operāciju sekundē. Operatīvās atmiņas daudzums bija no 64 kb pirmajos datoros līdz pat 16 MB pēdējiem datoriem. Perifērijas iekārtas bija apmaināmas savā starpā, bet procesori un atmiņa — nē.
**Filistrs** (vācu: *Philister*) ir no vācu valodas cēlies termins, ko mūsdienās galvenokārt izmanto studentu korporācijas.

Kādas vācu korporācijas filistri 
Georga Milberga gleznā *O alte Burschenherrlichkeit* (1900)

Izcelsme
--------

Šī vārda izcelsme vācu valodā tiek skaidrota ar seno tautu filistiešiem — Palestīnas pamatiedzīvotājiem.
17. gadsimtā Eiropā par filistriem studenti mēdza dēvēt universitātes pilsētas pamatiedzīvotājus.

Sākot ar 1781. gadu šajā vārdā sāka saukt universitāti pabeigušus studentus.
Visu 19. un vēl 20.gadsimta sākumā šis vārds, Eiropas izglītotajās aprindās, tika izmantots aprobežotu mietpilsoņu apzīmēšanai.

Filistri studentu korporācijās
------------------------------

19. gadsimtā šo terminu pārņēma arī studentu korporācijas savu veco, studijas beigušo, biedru apzīmēšanai.
Parasti tiek lietots saīsināti — fil!.
Filistri ir pilntiesīgi korporācijas biedri, kas ir pavadījuši korporācijā noteiktu semestru skaitu, veiksmīgi beiguši studijas un tās atsākt vairs neplāno.

Filistri vairs aktīvi nepiedalās konventa dzīvē, bet parasti rūpējās par korporācijas īpašumu apsaimniekošanu un visādā veidā atbalsta konventu, tostarp arī finansiāli.

Daudzās korporācijās filistri ir apvienojušies Filistru biedrībās.

Goda filistri
-------------

Atsevišķās korporācijās ir statuss "goda filistrs", tas tiek piešķirts kā atzinība par īpašiem nopelniem ar pašas personas piekrišanu. Goda filistriem korporācijas sadzīvē ir līdzvērtīgas tiesības ar pārējiem filistriem. Visbiežāk tās ir sabiedrībā pazīstamas personas, kurām ir personīgi kontakti ar kādiem korporācijas biedriem.

Atsauces
--------

1. ↑  Studentu korporāciju Prezidiju Konvents — Skaidrojošā vārdnīca
**Lemma** leksikogrāfijā ir vārds tādā formā, kādā tas tiek ievietots vārdnīcā,[1] piemēram, latviešu valodā nomeniem lemmas forma būtu nominatīvs un darbības vārdiem — nenoteiksme.

Atšķirīgas lemmas formas radniecīgās valodās
--------------------------------------------

Lībiešu valodā tiek šķirtas divas nenoteiksmes — I nenoteiksme (ar piedēkļiem *-da*, *-dõ*, *-tõ*, *-õ*) un II nenoteiksme (ar piedēkli *-m*),[2] II nenoteiksmi atbilstoši tās funkcijai sauc arī par supīnu[3] (t.i. forma, kas izsaka, ka darbības vārds ir kāda cita darbības vārda mērķis, piemēram, *ta tuļ Sīkrõgõl jel**ām*** — "viņš ieradās, **lai** dzīvot**u** Sīkragā"). Lībiešu valodā I nenoteiksme ir vārdnīcas šķirkļa forma, savukārt igauņu valodā lemmas forma ir supīns.

Lībiešu lemmas forma (supīns) — igauņu lemmas forma:

* *kūlõ* (*kūlõm*) — *kuulma* (nevis *kuulda*);
* *jellõ* (*jelām*) — *elama* (nevis *elada*);
* *tūlda* (*tulmõ*) — *tulema* (nevis *tulla*).

Atsauces
--------

1. ↑  *Valodniecības pamatterminu skaidrojošā vārdnīca*. Rīga. 2007. Arhivēts no oriģināla, laiks: 2016. gada 4. martā. Skatīts: 2014. gada 15. septembrī. Lemma: Onomastikā — ar konkrētu referentu nesaistīts īpašvārds, piemēram, personvārds vārdadienu kalendārā; **leksikogrāfijā** — **šķirkļa vārds**.
2. ↑  Eduards Vēri, *Īss lībiešu valodas apraksts* Kersti Boiko krājumā *Lībieši – rakstu krājums*, 275. lpp.
3. ↑  Renāte Blumberga, Tapio Mäkeläinen, Karl Pajusalu (**2013**), *Lībieši: vēsture, valoda un kultūra*, Rīga: Līvõ Kultūr sidām, ISBN 978-9984-49-730-3
**Braunava pie Innas** (vācu: *Braunau am Inn*) ir pilsēta Augšaustrijā, Austrijas ziemeļrietumos. Tā atrodas apmēram 90 km no Lincas un 60 km no Zalcburgas. Braunava pie Innas robežojas ar Vācijas Bavārijas federālo zemi. Šeit dzīvo 17 333 iedzīvotāji pēc 2010. gada datiem. Tilts atdala šo pilsētu no Vācijas, kur, tilta otrā galā, atrodas Zimbaha pie Innas. Braunava pie Innas ir pazīstama kā Ādolfa Hitlera dzimtā pilsēta.

Vēsture
-------

Kā apdzīvota vieta vēstures avotos pirmo reizi minēta ap 810. gadu, bet pilsētas tiesības ieguvusi 1260. gadā, kas to padara par vienu no vecākajām Austrijas pilsētām. Šeit atradās cietoksnis un nozīmīgs tirdzniecības atbalsta punkts. Pa Innas upi notikās aktīva kuģošana.

Braunava pie Innas dažādos laikos atradusies dažādu valstu rokās. Līdz 1779. gadam tā atradās Bavārijas sastāvā, bet tad nokļuva Austrijas rokās. Laika posmā no 1809. līdz 1816. gadam tā atkal nokļuva Bavārijas rokās, tomēr pēc tam atkal nokļuva Austrijas sastāvā un pēc tam vairs nemainot valsts piederību.

1889. gada 20. aprīlī šeit piedzima Ādolfs Hitlers, kura ģimene no šīs pilsētas aizbrauca prom jau 1894. gadā. 1989. gadā pie ēkas ieejas, kur piedzima Hitlers, pēc tā brīža pilsētas mēra iniciatīvas tika novietots memoriālais akmens, lai godinot Otrā pasaules kara upurus.

Pilsēta šodien
--------------

Braunavā pie Innas atrodas dažādu nozaru uzņēmumi, tostarp, elektronikas, metālapstrādes, kokapstrādes un stikla ražošanas uzņēmumi. Šī pilsēta ir lielākā Austrijas alumīnija apstrādātāja. Pilsētā ir apskatāma 15. gadsimtā celta baznīca, kuras torņa smaile ir 99 m augsta. Tā ir trešā augstākā Austrijā. Šeit ir atrodami arī vairāki pilsētas vēstures muzeji. Braunavas pie Innas futbola komanda *S.V. Braunau* ir Austrijas 1. divīzijas dalībniece.

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Braunava pie Innas***.
* *Encyclopædia Britannica* raksts (angliski)

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* VIAF: 143090962
* LCCN: n82101889
* GND: 4008037-7
* SUDOC: 12283867X
* BNF: cb12354195r (data)
* NKC: ge272701

 |

 |

1. ↑  «Einwohnerzahl 1.1.2018 nach Gemeinden mit Status, Gebietsstand 1.1.2018». Q358870. Skatīts: 9 marts 2019.
**Povils Vaitonis** (lietuviešu: *Povilas Vaitonis*, angļu: *Paul Vaitonis*; 1911. gada 15. augusts Užpala — 1983. gada 23. aprīlis Hamiltona) bija Lietuvas un Kanādas starptautiskais meistars šahā (1952).

Biogrāfija
----------

1930. un 1940. gados bijis viens no Lietuvas vadošajiem šahistiem. Piecas reizes uzvarējis Lietuvas šaha čempionātos (1934, 1937, 1938, 1942, 1944). Trīs reizes sacenties mačos ar tā laika Lietuvas spēcīgāko šahistu Vladu Mikenu, taču visos piedzīvojis zaudējumus: 2:6 (1934), 4½:5½ (1937), 3:9 (1938).

Otrā pasaules kara laikā 1944. gadā, Sarkanai armijai tuvojoties Lietuvai, devies bēgļu gaitās. 1948. gadā no Vācijas pārcēlies uz Kanādu, kur apmeties Ontārio provinces Hamiltonas pilsētā.
No 1953. līdz 1955. gadam vadījis iknedēļas šaha nodaļu vietējā laikrakstā *The Hamilton Spectator*. Sekmīgi piedalījies Kanādas šaha čempionātos, kuros divas reizes kļuvis par uzvarētāju (1951, 1957). 1952. gadā kā Kanādas zonālā turnīra uzvarētājs piedalījies Stokholmas starpzonu turnīrā, kurā ieņēmis 19. vietu.

Pārstāvējis Lietuvas un Kanādas komandas lielākajos komandu šaha turnīros:

* Pasaules šaha olimpiādēs piedalījies 6 reizes (1933-1939, 1954, 1958);
* neoficiālajā Pasaules šaha olimpiādē piedalījies 1936. gadā.

Par panākumiem turnīros FIDE 1952. gadā Vaitonim piešķīrusi starptautiskā meistara (IM) nosaukumu. 2011. gada 9. jūlijā Toronto uzņemts Kanādas šaha slavas zālē.

Atsauces
--------

1. ↑  1952 Saltsjobaden Interzonal Tournament
2. ↑  OlimpBase :: Men's Chess Olympiads :: Povilas Vaitonis
3. ↑  OlimpBase :: unofficial Chess Olympiads :: Povilas Vaitonis
4. ↑  Canadian Chess - Biographies - V

Ārējās saites
-------------

* Šahista profils chessgames.com mājaslapā (angliski)
* Šahista profils 365chess.com mājaslapā (angliski)
* Šahista profils chesstempo.com mājaslapā (angliski)
* Pauls Vaitonis šahista profils vietnē 365chess.com
**Karpālā kanāla (tuneļa) sindroms** ir vidusnerva nospieduma simptomu komplekss plaukstā.

Klīniskā aina
-------------

Parasti tas izpaužas kā īkšķa, rādītāja un vidējā pirksta notirpums, sāpes un dedzināšanas sajūtas, kuras vairāk izteiktas naktī. Lai kaut daļēji atbrīvotos no nepatīkamajām sajūtām, pacienti parasti cenšas plaukstu masēt vai papurināt.

Etioloģija
----------

Plaukstas pamatnes šķērsgriezums. Vidusnervs ir iekrāsots dzeltenā krāsā (centrā). Redzams karpālais kanāls, kas aptver vidusnervu un blakusesošās cīpslas.
Karpālā kanāla sindroms ir sekas paaugstinātam spiedienam kanālā plaukstas pamatnē, caur kuru iet visas saliecējcīpslas un vidus nervs (*Nervus Medianus*). Šis sindroms biežāk nekā citkārt populācijā ir sastopams cukura diabēta slimniekiem, artrīta slimniekiem, kā arī pacientiem ar pazeminātu vairogdziedzera funkciju. Izolēta karpālā kanāla sindroma gadījumā bieži pie vainas ir nepareiza darba vides ergonomika, gan cilvēkam strādājot pie datora, gan intensīvi fiziski strādājot (ja ikdienā manuālais darbs nav saistīts ar šādu slodzi).

Ārstēšana
---------

Parasti ārstēšana ir konservatīva ar nakts šinām, pretiekaisuma līdzekļiem un triamcionolona injekcijām karpālajā tunelī. Reizēm palīdz B vitamīnu komplekss, bet tam konkrētu zinātnisku pierādījumu nav. Ja konservatīvā ārstēšana nelīdz, tad jāizdara operācija: karpālās saites šķelšana. Šī saite tilta veidā šķērso visas saliecējcīsplas un vidusnervu. Pāršķeļot šo saiti, tiek samazināts spiediens karpālajā kanālā un līdz ar to tiek samazināts spiediens uz vidusnervu. Karpālā kanāla sindroms samērā reti novērojams pats par sevi, bet ir biežāk kombinācijā ar proksimāliem (tuvāk ķermenim esošiem) nervu nospiedumiem (piemēram, pronatora sindroms un *Thoracic Outlet* sindroms) vai nervu saknīšu nospiedumiem kakla skriemeļu līmenī. Šādas operācijas veic plaukstas ķirurgi, mikroķirurgi (plastiskie ķirurgi), ortopēdi un reizēm neiroķirurgi.

Ārējās saites
-------------

Latvijas Plastiskās un Mikroķirurģijas centrs[novecojusi saite]
**Latvijas Sporta federāciju padome** (**LSFP**) ir nevalstiskā organizācija, kas apvieno Latvijā esošās valsts atzīto sporta veidu federācijas (2019. gada vasarā to bija 93) un pārstāv to kopīgās intereses.

Sastāvs
-------

LSFP biedri var būt Latvijas Uzņēmumu reģistrā un/vai Biedrību un nodibinājumu reģistrā reģistrētās sporta federācijas, katru sporta veidu vai darbības formu var pārstāvēt tikai viena federācija. Vismaz reizi gadā sasaucamajai LSFP biedru kopsapulcei ir lēmējtiesības visos organizācijas darbības jautājumos, tā ievēl valdi, tās priekšsēdētāju un revīzijas komisiju. Valdei ir izpildvara, tā sastāv no priekšsēdētāja, diviem tā vietniekiem un astoņiem locekļiem. LSFP valdes priekšsēdētājs vienlaikus ir arī LSFP prezidents un viņa vietnieki – LSFP viceprezidenti. 2019. gada vasarā priekšsēdētājs bija Einārs Fogelis.

Darbība
-------

LSFP sporta popularizēšanai organizē publiskus masu sporta pasākumus ar daudzu sporta veidu vienlaicīgu dalību, kā BeActive Pludmales spēles. Padome izstrādā iesniedz priekšlikumus par sporta attīstības stratēģiju Izglītības ministrijai. LSFP ar valsts budžeta līdzfinansējumu izdod sporta metodisko grāmatu sēriju un konkursa kārtībā sniedz stipendijas sportistiem. LSFP ir arī viena no organizatorēm Latvijas Gada balvai sportā. Padome 2018.—2019. gados strādā pie jaunas treneru sertifikācijas sistēmas ieviešanas, lai paaugstinātu to līmeni.

Valdes locekļu statuss
----------------------

2017. gadā VID secināja, ka nevalstiskās organizācijas LSFP valdes locekļi ir pielīdzināmi valsts amatpersonām, kas izsauca nepatiku LSFP. Tā rezultātā LSFP nācās pārvēlēt valdē citus locekļus, kas bija savienojami ar šādu statusu. Padomes vadītājs E. Fogelis to nosauca par bezprecedenta valsts iejaukšanos nevalstiskās organizācijas darbībā.

Atsauces
--------

1. 1 2  LSM: Latvijas Sporta federāciju padome nobalso par labas pārvaldības principu ievērošanu
2. 1 2  LSFP statūti oficiālajā vietnē
3. ↑  LSFP valde
4. ↑  BeActive Pludmales spēļu nolikums
5. ↑  LSFP rosina prioritizēt divus sporta politikas virzienus
6. ↑  LSFP sāk darbu pie ceturtās metodiskās grāmatas izdošanas
7. ↑  LaMSF.lv: Latvijas Sporta federāciju padome izsludinājusi Sporta stipendiju konkursu 2018./2019. mācību gadam
8. ↑  Paziņoti Latvijas Gada balvas sportā 2018 nominanti 04.12.2018.
9. ↑  Ietekmīgajiem sporta miljonu pārdalītājiem turpmāk būs jāatskaitās par saviem ienākumiem
10. ↑  Ārkārtas sēde Latvijas Sporta federācijas padomē: ievēlēti pieci valdes locekļi

Ārējās saites
-------------

* Oficiālā tīmekļa vietne
* 

* *Facebook* profils
* *Twitter* profils
* *Instagram* profils
* Sporta nozares struktūra Archived 2019. gada 17. jūlijā, *Wayback Machine* vietnē.
* Sporta likums. 10. pants apraksta LSFP funkcijas
***KIKU-7*** jeb ***ETS-VII*** (***Engineering Test Satellite VII*** — no angļu:  "Inženierizmēģinājumu pavadonis 7") bija Japānas Nacionālās kosmosa attīstības aģentūras (*NASDA*; tagad Japānas Aerokosmisko pētījumu aģentūra, *JAXA*) pavadonis. Tas tika palaists 1997. gada novembrī. *KIKU-7* sastāvēja no diviem kosmiskajiem aparātiem. Ar tiem tika izmēģinātas tuvošanās un saslēgšanās operācijas orbītā. Lai gan *KIKU-7* darbības ilgums sākotnēji bija plānots 1,5 gadam, tas funkcionēja piecus gadus.

Uzbūve
------

*ETS-VII* sastāveja no diviem kosmiskajiem aparātiem: Ķērāja pavadoņa un mērķa pavadoņa. Ķērājs ar nosaukumu *Hikoboshi* (彦星, "Vīra zvaigzne" jeb Altairs) bija galvenais, masa 2540 kg. Mazākais mērķa pavadonis nosaukts par *Orihime* (おりひめ, Vega), masa 410 kg. *KIKU-7* bija trīs saules bateriju paneļi, no kuriem divi bija uzstādīti uz *Hikoboshi*, bet viens uz *Orihime*. Pavadoņu savstarpējā stāvokļa noteikšanai tika izmantota relatīvā globālā pozicionēšanas sistēma. Uz *Hikoboshi* bija uzstādīts manipulators 2 m garumā, kuram manevrēšanas spēja bija ar sešām brīvības pakāpēm. Abu aparātu stabilizācija bija uz trīs asīm.

Lidojuma gaita
--------------

Pavadoņi tika palaisti 1997. gada 27. novembrī 21:27 UTC ar nesējraķeti H-II no Tanegasimas kosmosa centra. Kopā ar tiem palaists klimata pētniecības pavadonis *Tropical Rainfall Measuring Mission* (*TRMM*). 30. novembrī *KIKU-7* radās stāvokļa stabilizācijas problēma, bet tā tika atrisināta.

Ārējās saites
-------------

* KIKU-7(ETS-VII) JAXA mājaslapā Archived 2010. gada 9. janvārī, *Wayback Machine* vietnē. (angliski)
* ETS-VII (Engineering Test Satellite VII) / Kiku-7 eoportal.org[novecojusi saite] (angliski)
**Torčils Nilsens** (fēru: *Torkil Nielsen*, dzimis 1964. gada 26. janvārī) ir bijušais Fēru Salu futbola pussargs. Nilsens ir arī viens no labākajiem Fēru Salu šahistiem.

Futbola karjera
---------------

### Klubu karjera

Nilsens lielāko daļu savas karjeras ir aizvadījis dzimtās pilsētas klubā SÍF Sandavágur, un pēc tam, kad tas apvienojās ar MB Miðvágur, Nilsens pievienojās jaunizveidotajam klubam FS Vágar.

### Izlases karjera

Nilsens Fēru Salu izlases sastāvā 1988. gada augustā aizvadīja pirmo oficiāli FIFA atzīto Fēru Salu izlases maču, kas bija draudzības spēle pret Islandi. Viņš arī guva pirmos vārtus Fēru Salu izlases vēsturē, kopš to atzina FIFA, spēlē, kas arī beigās kļuva par pirmo Fēru Salu izlases uzvaru oficiālajos mačos — 1-0 pār Kanādu 1989. gada aprīlī.

Nilsens kļuva slavens, kad viņš guva vienīgos vārtus 1992. gada Eiropas čempionāta kvalifikācijas spēlē 1990. gada septembrī, kur Fēru Salas ar 1-0 šokēja Austriju. Tā bija arī Fēru Salu pirmā spēle oficiālos turnīros.

Pēdējo spēli izlasē Nilsens aizvadīja 1993. gada jūnijā — 1994. gada FIFA Pasaules kausa kvalifikācijas spēli pret Čehoslovākiju. Kopumā Nilsens izlasē ir aizvadījis 18 spēles, gūstot divus vārtus.

#### Vārti izlasē

| # | Datums | Vieta | Pretinieks | Rezultāts, kādu panāca | Spēles beigu rezultāts | Sacensības |
| --- | --- | --- | --- | --- | --- | --- |
| 1 | 1989. gada 14. aprīlī | Touršhavna, Fēru Salas | Flag of Kanāda Kanāda | 1-0 | 1-0 | Pārbaudes spēle |
| 2 | 1990. gada 12. septembrī | Landskrūna, Zviedrija | Flag of Austrija Austrija | 1-0 | 1-0 | Euro 1992 kvalifikācija |

Šaha karjera
------------

Gan futbola karjeras laikā, gan pēc tās Nilsens ir spēlējis šahu klubā *Sandavágs talvfelag*. Viņš ir trīskārtējs Fēru Salu čempions šahā — 1984. 1986. un 1988. gadā. Nīlsens ir piedalījies arī trīs Šaha olimpiādēs Fēru Salu komandas sastāvā — 1982. 1984. un 1988. gadā.

Privātā dzīve
-------------

Torčilam ir divi dēli — Rogvi un Hogni. Rogvi ir arī ievērojams futbola un šaha spēlētājs. Viņš ir aizsargs, un šobrīd (2013) spēlē klubā 07 Vestur, kā arī Rogvi ir spēlējis Fēru Salu U-19 izlasē. Rogvi ir arī 2012. gada Fēru Salu čempions šahā. Otrs dēls Hogni tiek dēvēts par vienu no daudzsološākajiem šaha spēlētājiem Skandināvijā viņa vecuma grupā. Hogni arī spēlē futbolu, un šobrīd (2013) viņš ir Fēru Salu U-15 izlases sastāvā.

Atsauces
--------

1. ↑  Faroe Islands - Record International Players - RSSSF (angliski)
2. ↑  Nielsen, Torkil (Faroe Islands)

Ārējās saites
-------------

* *WorldFootball* profils (angliski)
* *National-Football-Teams* profils (angliski)
* *Transfermarkt* spēlētāja profils (angliski)
* *Eu-football.info* profils (angliski)
* FIDE profils (angliski)
* *Chess Games* profils (angliski)
* *365Chess.com* profils (angliski)
**Fimbulisens** (norvēģu: *Fimbulisen*), arī **Fimbula šelfa ledājs** (angļu: *Fimbul Ice Shelf*) ir šelfa ledājs Princeses Martas krastā Karalienes Modas Zemē Antarktīdā. Izvietojies starp Blošimenas un Novijas salām rietumos un Komsomoļskijas pussalu austrumos. Austrumos robežojas ar nelielo Vigridisenu, rietumos — ar Dželbārta šelfa ledāju. Fimbulisens ir ap 390 km garš un no 60 līdz 200 km plats. Ledāja platība tiek lēsta no 36 505 km² (no tiem 33 209 km² peldoša) līdz 41 060 km². Fimbulisens ir vienīgais šelfa ledājs, kura daļa sniedzas pāri kontinentālā šelfa malai. Tā fronti apskalo Lazareva (austrumdaļā) un Hokona VII (rietumdaļā) jūras. Ledājā ir vairāki ievērojami ledus pacēlumi, lielākie no kuriem ir Maskavas, Koroļova un Ciolkovska kupoli.

Dienvidos no Fimbulisena paceļas Fimbulheimena kalnu grēdas. Dienvidrietumu daļā ledājā noplūst viens no lielākajiem Antarktīdas glečeriem Jūtulstreumens, kas veido līdz pat 200 km garo glečera mēli Trolltungu.

Ledāju nofotografēja un aprakstīja vācu antarktiskā ekspedīcija 1938./1939. gadā. Detālākus pētījumus un kartēšanu veica norvēģu-britu-zviedru antarktiskā ekspedīcija 1949.-1952. gadā, kas to nosauca par "Lielās Ziemas ledāju" pēc analoģijas ar skandināvu mitoloģijā aprakstīto Fimbulvinteru - "Lielo Ziemu".

Uz Fimbulisena austrumos no Blošimenas salas atradās Norvēģijas polārstacija Norveja (1957-1960) un trīs secīgas Dienvidāfrikas stacijas SANAE (1962-1997). Pēc dienvidāfrikāņu stacijas pārnešanas iekšzemē SANAE stacijas vietā funkcionē vasaras loģistikas stacija Ībeisa.

Atsauces
--------

1. ↑  «Numerical simulations of the ice flow dynamics of Fimbulisen». Arhivēts no oriģināla, laiks: 2012. gada 15. martā. Skatīts: 2011. gada 4. janvārī.
2. ↑  Modeling ocean processes below Fimbulisen, Antarctica[novecojusi saite]
3. ↑  SCAR Gazetteer Ref. No 4597
4. ↑  ASV Ģeoloģijas dienesta Ģeogrāfisko nosaukumu informācijas sistēma *(USGS GNIS)*: Fimbulisens

Ārējās saites
-------------

* Fimbul Ice Shelf – top to bottom
**Floroglucīns** (1,3,5-trihidroksibenzols, simetriskais trioksibenzols, С6Н3(ОН)3) pieder pie trīsvērtīgajiem fenoliem. Floroglucīns ir dzelteni plāksnīšveida kristāli ar saldu garšu. Ūdenī šķīst diezgan slikti, labi šķīst etanolā un ēterī.

Floroglucīnam ir 2 izomēri — oksihidrohinons un pirogallols. Izomēri atšķiras ar hidroksilgrupu savstarpējo novietojumu molekulā.

Atrašanās dabā
--------------

Floroglucīna atvasinājumi plaši sastopami dabā, piemēram, flavonos un antociānos.

Iegūšana
--------

Iegūst no 1,3,5-triaminobenzola hlorīda, kurš karsējot ūdens šķīdumā hidrolizējas. Tāpat hidrolizējas arī 2,4,6-triaminobenzoskābe, no kuras turklāt vēl atšķeļas CO2 un rodas floroglucīns. Floroglucīns veidojas arī, sakausējot benzol-1,3,5-trisulfoskābi ar sārmu.

Īpašības
--------

Floroglucīns veido kristālhidrātu ar 2 molekulām ūdens (kūst pie 113-116 °C). Floroglucīns ir reducētājs.
Ar dzelzs(III) hlorīdu floroglucīns dod violetu krāsojumu.

Šķīdumos floroglucīns viegli veido tautomēro ketoformu un reaģē ketona veidā, piemēram, ar hidroksilamīnu veido trioksīmu.

Izmantošana
-----------

Floroglucīnu izmanto analītiskajā ķīmijā. Nosakot ogļhidrātus - pentozes - floroglucīns dod nešķīstošas nogulsnes ar furfurolu, kas rodas, vārot pentozes sālsskābos šķīdumos. Floroglucīnu lieto arī, lai atklātu koksnes vielas (lignīnu), ar kurām tas dod ķiršsarkanu krāsojumu sālsskābes klātienē.

* 
* 

|  |  |  |  |  |
| --- | --- | --- | --- | --- |
| 

| * s
* d
* l
Svarīgākie fenoli |
| --- |
|  |
|  | 
* Fenols
* Krezoli
* Timols
	+ karvakrols
* Pirokatehīns
* Rezorcīns
* Hidrohinons
* Pirogallols
* Oksihidrohinons
* Floroglucīns
* Heksaoksibenzols
* Naftoli
* Pikrīnskābe
* Stifnīnskābe

 |

 |
**Kveta Eretova** (dzimusi Jeništova; čehu: *Květa Eretová*; dzimusi 1926. gada 21. oktobrī Prāgā, mirusi 2021. gada 8. janvārī) bija Čehijas starptautiskā lielmeistare šahā (1986).

Biogrāfija
----------

No 1950. gadu vidus līdz 1970. gadu vidum bijusi viena no spēcīgākajām Čehoslovākijas šahistēm. Desmit reizes uzvarējusi Čehoslovākijas sieviešu šaha čempionātos (1955, 1960, 1961, 1962, 1963, 1964, 1966, 1975, 1976, 1986) un kopumā izcīnījusi 23 medaļas (arī 10 sudraba un 3 bronzas), kas ir visu laiku čempionātu rekords. Daudzu starptautisko šaha turnīru laureāte, tajā skaitā izcīnījusi 2. vietu Maskavā (1971), Emenā (Nīderlande, 1971) un Hallē (1971, 1978).

1959. gadā Plovdivā un 1964. gadā Suhumi piedalījusies Pasaules šaha čempiones izcīņas cikla pretendentu turnīros, kuros abos ierindojusies 10. vietā. 1979. gadā Riodežaneiro Pasaules šaha čempiones izcīņas cikla starpzonu turnīrā dalījusi 8.-9. vietu.

Vairākkārt pārstāvējusi Čehoslovākijas izlasi Pasaules šaha olimpiādēs, kurās piedalījusies 5 reizes (1957, 1966-1974). Komandu vērtējumā izcīnījusi bronzas (1969) medaļu, bet individuālajā vērtējumā izcīnījusi sudraba (1957) un bronzas (1969) medaļas.

Par panākumiem turnīros FIDE 1957. gadā Eretovai piešķīrusi starptautiskās meistares (WIM), bet 1986. gadā — starptautiskās lielmeistares (WGM) goda nosaukumu.

Atsauces
--------

1. ↑  «Historické výsledky MČR žen». Arhivēts no oriģināla, laiks: 2015. gada 7. jūlijā. Skatīts: 2015. gada 7. jūlijā.
2. ↑  1959 Candidates Tournament
3. ↑  1964 Candidates Tournament
4. ↑  1979 Rio de Janeiro Interzonal Tournament
5. ↑  OlimpBase :: Women's Chess Olympiads :: Květa Eretová

Ārējās saites
-------------

* Šahista profils FIDE mājaslapā (angliski)
* Šahista profils chessgames.com mājaslapā (angliski)
* Šahista profils 365chess.com mājaslapā (angliski)
* Šahista profils chesstempo.com mājaslapā (angliski)
**Stīvens Īlops** (*Stephen Elop*, dzimis 1963. gada 31. decembrī) ir Kanādā dzimis uzņēmējs. Bijis *Nokia* izpilddirektors.

1986. gadā Makmāstera universitātē Hamiltonā Īlops ieguva bakalaura grādu datoru inženierijas un pārvaldības specialitātē.
Stīvens Īlops bija konsultāciju nodaļas direktors uzņēmumā *Lotus Development Corporation*.
1992. gadā viņš kļuva par informācijas tehnoloģiju direktoru uzņēmumā *Boston Chicken*. 1998. gadā tas bankrotēja, un Īlops pievienojās *Macromedia*. 2005. gada janvārī viņš kļuva par *Macromedia* izpilddirektoru. Pēc tam, kad 2005. gada aprīlī *Macromedia* pārgāja *Adobe Systems* īpašumā, Īlops turpināja darbu *Adobe* līdz 2006. gada decembrim.
No 2007. gada janvāra līdz 2008. gadam viņš bija operāciju direktors uzņēmumā *Juniper Networks*.

2008. gada janvārī Īlops sāka darbu *Microsoft*, kur bija biznesa nodaļas vadītājs un bija atbildīgs par *Microsoft Office* un *Microsoft Dynamics* produktiem.

2010. gada 23. janvārī Stīvens Īlops kļuva par *Nokia* izpilddirektoru, nomainot Olli Peku Kallasvuo. Februārī Īlops publiskoja jauno *Nokia* jauno stratēģiju, operētājsistēmu *Windows Phone* pieņemot par viedtālruņu primāro sistēmu. Viedtālruņu pārdošanas apjomi kritās, *Nokia* nespējot konkurēt ar *Apple* *iPhone* un *Samsung* *Galaxy*. Īlopa laikā *Nokia* dramatiski samazinājās apgrozījums un peļņa. Uzņēmumam nācās samazināt izdevumus, tai skaitā arī atlaist daudzus darbiniekus.
2013. gada 3. septembrī paziņots, ka *Microsoft* iegādāsies *Nokia* mobilo ierīču biznesu (tagad tas zināms ar nosaukumu *Microsoft Mobile*), un Stīvens Īlops atstās izpilddirektora amatu. Septembrī viņu izpilddirektora amatā nomainīja Risto Sīlasmā.

Turpmāk Īlops ieņēma *Microsoft Devices* viceprezidenta amatu.
2015. gada 17. jūnijā paziņots, ka *Devices* grupa tiek apvienota ar operētājsistēmu nodaļu, izveidojot struktūrvienību *Windows and Devices Group*. Vienlaicīgi paziņots, ka Stīvens Īlops atstāj *Microsoft*.

Atsauces
--------

1. ↑  «Who is Microsoft's new business division leader, Stephen Elop?». *ComputerWorld*. 2008. gada 11. janvāris.

Ārējās saites
-------------

|  |  |
| --- | --- |
|  | Vikikrātuvē par šo tēmu ir pieejami multivides faili. Skatīt: ***Stīvens Īlops*** |

* Stīvens Īlops Archived 2010. gada 13. septembrī, *Wayback Machine* vietnē. linkedin

  


| Uzņēmējdarbība |
| --- |
| Priekštecis: **Olli Peka Kallasvuo**  |  ***Nokia* izpilddirektors** 2010—2013 | Pēctecis: **Risto Sīlasmā**  |
**Madara Golsta** (dzimusi 2003. gada 13. februārī) ir Latvijas šahiste.

Biogrāfija
----------

Kopā ar dvīņu māsu Ramonu bijusi trenera Aivara Stašāna (1954—2021) audzēkne. Daudzkārtējā Latvijas jauniešu šaha čempionātu laureāte dažādās meiteņu vecuma grupās, kurās izcīnījusi 2 pirmās vietas (2019. gadā M16 vecuma grupā, 2020. gadā M18 vecuma grupā), 4 otrās vietas (2013. gadā M10 vecuma grupā, 2015. gadā M12 vecuma grupā, 2016. gadā M14 vecuma grupā, 2018. gadā M18 vecuma grupā) un trešo vietu (2017. gadā M14 vecuma grupā). Pārstāvējusi Latviju Pasaules un Eiropas jauniešu šaha čempionātos, kuros labāko rezultātu sasniegusi 2013. gadā, kad Pasaules jauniešu čempionātā M10 vecuma grupā ierindojusies 23. vietā.

Kopš 2017. gada piedalījusies Latvijas sieviešu šaha čempionātos, kuros izcīnījusi sudraba (2021) un bronzas (2020) medaļas.

2017. gadā aprīlī Rīgā piedalījusies Eiropas individuālajā šaha čempionātā sievietēm, kurā ierindojusies 127. vietā.

2019. gadā Batumi Latvijas komandas sastāvā piedalījusies Eiropas komandu šaha čempionātā pie rezerves galdiņa (+2, =1, -2).

2021. gada novembrī Rīgā ierindojusies 48. vietā 2021. gada "FIDE Chess.com Grand Swiss" turnīrā sievietēm.

Vietas Latvijas sieviešu šaha čempionātā
----------------------------------------

* 2017. gads — 8. vieta.
* 2018. gads — 14. vieta.
* 2019. gads — 6. vieta.
* 2020. gads — 3. vieta.
* 2021. gads — 2. vieta.
* 2022. gads — 5. vieta.

Ārējās saites
-------------

* Šahista profils FIDE mājaslapā (angliski)
* Šahista profils chessgames.com mājaslapā (angliski)
* Šahista profils 365chess.com mājaslapā (angliski)
* Šahista profils chesstempo.com mājaslapā (angliski)

Atsauces
--------

1. ↑  Madara Golsta
2. ↑  Player overview for LAT
3. ↑  European Individual Women Chess Championship 2017
4. ↑  22nd European Team Chess Championship 2019 Women Section
5. ↑  2021 FIDE Chess.com Women's Grand Swiss
**Izraēlas Konstitūcija** formāli nepastāv, bet to aizstāj Izraēlas Valsts pamatlikumi.

Izraēlas konstitūcijas izveidošana joprojām nav pabeigta.

Vēsture
-------

Iegūstot neatkarību 1948. gadā, Izraēla pieņēma rīkojumu par likumiem un pārvaldi, nosakot, ka tie likumi, kas valstī bija valdījuši pirms tās dibināšanas ir primāri, ciktāl tie neatrodas pretrunā ar principiem, kas iemiesoti Izraēlas Valsts dibināšanas proklamācijā, likumiem, kurus gatavojas pieņemt knesets. Līdz ar to likumu sistēma ietver saglabājušos Osmāņu likumu (bija spēkā līdz 1917. g.), Britu mandāta likumus, kuros iekļauta liela daļa Anglijas likumu, kā arī ebreju reliģisko likumu elementus un dažus aspektus no citām sistēmām.

Tomēr likumu sistēmas spilgtākā iezīme ir liels apjoms neatkarīgu likumu, kas izriet no citu likumu nosacījumiem un tiesu prakses, tie veidojušies kopš 1948. gada. Pēc valsts dibināšanas Knesets bija pilnvarots ieviest vairākus pamatlikumus saistībā ar visām dzīves jomām, kas beigu beigās kopā izveidoja konstitūcijai līdzīgu likumu krājumu. Daudzos pamatlikumos ir definētas valdības pamatiezīmes, piemēram, prezidents, knesets, valdība, tieslietu sistēma, Izraēlas Aizsardzības spēki, valsts kontrolieris, profesijas izvēles brīvība un cilvēka cieņa un brīvība (kas vēršas pret cilvēka dzīves, ķermeņa vai cieņas aizskārumu).

Pamatlikumi
-----------

* Pamatlikums par Knesetu (1958)
* Pamatlikums par Izraēlas zemēm (1960)
* Pamatlikums par Prezidentu (1964)
* Pamatlikums par valdību (1968/2001)
* Pamatlikums par valsts ekonomiku (1975)
* Pamatlikums par Bruņotajiem spēkiem (1976)
* Pamatlikums par Jeruzalemi (1980)
* Pamatlikums par tiesvedības kārtību (1984)
* Pamatlikums par valsts kontrolieri (1988)
* Pamatlikums par personas cieņu un brīvību (1992)
* Pamatlikums par uzņēmējdarbības brīvību (1992)

Atsauces
--------

1. ↑  «VALSTS: Likumi». *embassies.gov.il*. Skatīts: 2023-04-04.

Ārējās saites
-------------